Tamaz Gamkrelidze
Tamaz Gamkrelidze var en georgisk sprogforsker og politiker. Han var professor i lingvistik og orientalske studier ved Universitetet i Tblisi, medlem af Georgiens parlament 1992-2005 og herefter præsident for det Georgiske Videnskabernes Akademi.
Sammen med den russiske sprogforsker Vjatjeslav Ivanov er Gamkrelidze ophavsmand til den såkaldte glottalteori, hvorefter konsonantsystemerne i de germanske sprog og armensk bedre end de øvrige ti indoeuropæiske sproggrene skulle afspejle det indoeuropæiske grundsprogs oprindelige struktur. Teorien, som uddybes i deres fælles tobindsværk Indo-European and the Indo-Europeans (1984), har ikke vundet udbredt anerkendelse, men har haft betydning ved at udfordre bestående opfattelser på deres svagheder.